Szám: 1-9/2024.

7. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2024. július 25-i rendes, nyilvános ülésére**

**Tárgy:** A Dr. Holló és Társa Egészségügyi Kkt.-vel kötött fogászati alapellátási szerződés módosítása

**Tisztelt Képviselő-testület!**

A Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontja alapján a helyi közügyek, valamint a helyben biztosítható közfeladatok körében ellátandó helyi önkormányzati feladatok körébe tartozik törvényben meghatározott kivételekkel az egészségügyi alapellátás, az egészséges életmód segítését célzó szolgáltatások, amelynek körében a települési önkormányzat gondoskodik a fogorvosi alapellátásról az egészségügyi alapellátásról szóló 2015. évi CXXIII. törvény 5. § (1) bekezdés b) pontja szerint.

A Dr. Holló és Társa Egészségügyi Kkt. (székhely: 8790 Zalaszentgrót, Dózsa Gy. u. 15., képviseletében: Dr. Holló Ágnesfog- és szájbetegségek szakorvosa [működési nyilvántartási száma: 50636] ) mint alapellátást végző fogorvos, területi ellátási kötelezettséget vállalva, gazdálkodó szervezeti formában végzi a fogorvosi alapellátás körébe tartozó feladatokat a háziorvosi, házi gyermekorvosi és fogorvosi tevékenységről szóló 4/2000. (II. 25.) EüM rendelet 1. § (1) bekezdés b) pontjának megfelelően. E feladatokat a Dr. Holló és Társa Egészségügyi Kkt. a Zalaszentgrót Város Önkormányzatával 2013. február 28-án megkötött ellátási szerződés keretében végzi Zalaszentgrót város II. számú fogászati körzetére kiterjedő területi ellátási kötelezettséggel.

A fentiekben hivatkozott fogászati alapellátási szerződés megkötésekor a szerződő felek a rendelés pontos idejét a szerződés II. 6. pontjában rögzítették, mely ez idáig három alkalommal módosult.

Dr. Holló Ágnes fogorvos első alkalommal 2014. március hónapban kérelmezte rendelési idejének módosítását, mely a 23/2014. (II. 27.) számú képviselő-testületi határozat szerinti testületi jóváhagyás alapján megkötött szerződésmódosítás révén megvalósult.

Másodízben, a doktornő 2015. október 9-én kérelmezte rendelési idejének módosítását, mely a 145/2015. (X. 29.) számú képviselő-testületi határozat szerinti testületi jóváhagyás alapján megkötött szerződésmódosítás révén megvalósult.

A rendelési idő harmadik módosításra 2015. november 24-én került sor, mely a 182/2015. (XII. 17.) számú képviselő-testületi határozat szerinti testületi jóváhagyás alapján megkötött szerződésmódosítás révén megvalósult.

Dr. Holló Ágnes fogorvos kérelemmel fordult a polgármesterhez, miszerint a Zalaegerszegi NEAK  Finanszírozási Osztályával történt telefonos egyeztetés alkalmával azt a tájékoztatást kapta, hogy a csökkent lakosságszám miatt szükségessé vált a rendelési idő módosítása. Ennek értelmében kéri, a jelenlegi keddi  és csütörtöki 12.00-18.00 közötti időpontok, mindkét nap esetében 12.00-17-00 órára való megváltoztatását. Ennek megfelelően a keddi  és csütörtöki időpontok megváltoztatásának képviselő-testületi jóváhagyása esetén szükséges a Zalaszentgrót településsel kötött ellátási szerződés II. 6 pontjának módosítása, mely módosító szerződés-tervezetet jelen előterjesztés 1. számú melléklete tartalmazza.

Az egészségügyben működő szakmai kamarákról szóló 2006. évi XCVII. törvény 2. § d) dd) pontja alapján a Magyar Orvosi Kamara Zala Megyei Területi Szervezete véleményezési jogot gyakorol a helyi önkormányzatok területi ellátási felelősségébe tartozó feladatokat ellátó egészségügyi szolgáltatók és a helyi önkormányzat közötti, egészségügyi szolgáltatás nyújtására irányuló szerződések tervezete tekintetében, melynek megfelelően a módosító ellátási szerződés tervezetét a Zalaszentgróti Közös Önkormányzati Hivatal véleményezésre rendben megküldte. A Magyar Orvosi Kamara Fogorvosok Területi Szervezetének elnöke által 2024. július 11-én kelt elektronikus levelében úgy nyilatkozott, hogy a tervezett módosításokkal összefüggésben az általa képviselt szervezetnek érdemi ellenvetése nincs.

A Szociális és Humán Ügyek Bizottsága az előterjesztést a 2024. július 18-i ülésén megtárgyalta, a 29/2024. (VII. 18.) számú határozatával elfogadta és a Képviselő-testületnek elfogadásra javasolta.

Kérem a T. Képviselő-testületet, hogy az előterjesztést tárgyalja meg, majd azt követően fogadja el a következő határozati javaslatot:

**Határozati javaslat:**

Zalaszentgrót Város Önkormányzatának Képviselő-testülete hozzájárul a Zalaszentgrót Város Önkormányzata és a Dr. Holló és Társa Egészségügyi Kkt. közötti fogorvosi tevékenység végzésére *–* a 21/2013. (II. 14.) számú képviselő-testületi határozat alapján *–* megkötött ellátási szerződés módosításához a fogorvosi alapellátás rendelési ideje tárgyában.

A Képviselő-testület felhatalmazza a polgármestert az ellátási szerződés módosításának aláírására.

A Képviselő-testület felkéri a jegyzőt az ellátási szerződés módosítás megkötéséhez való hozzájárulásról szóló képviselő-testületi határozati kivonat egy példányának, valamint az ellátási szerződés módosítás egy aláírt példányának megküldésével a Dr. Holló és Társa Egészségügyi Kkt. döntésről való értesítésére, valamint a további szükséges intézkedéseket megtételére.

Határidő: 2024. augusztus 31.

Felelős: Baracskai József polgármester

Dr. Simon Beáta jegyző

**Zalaszentgrót**, 2024. július 22.

**Baracskai József**

polgármester

A határozati javaslat a törvényességi előírásoknak megfelel.

**Dr. Simon Beáta**

jegyző

*1 sz. melléklet*

**ELLÁTÁSI SZERZŐDÉS MÓDOSÍTÁSA**

**fogorvosi tevékenység végzésére**

amely létrejött egyrészről

Név: **Zalaszentgrót Város Önkormányzata**

Cím: 8790 Zalaszentgrót, Dózsa György u. 1.

Adószáma: 15734398-2-20

KSH kódja: 15734398-8411-321-20

Törzsszáma: 734390

Képviseli: Baracskai József polgármester

mint önkormányzat, a továbbiakban: **Önkormányzat**

másrészről

Cégnév: **Dr. Holló és Társa Egészségügyi Közkereseti Társaság**

Székhely: 8790 Zalaszentgrót, Dózsa Gy. u. 15.

Cg.: 20-03-021741

Adószám: 27683419-1-20

KSH: 27683419 8623 116 20

(működési nyilvántartási száma: 50636)

Képviseli: **Dr. Holló Ágnes** fog- és szájbetegségek szakorvosa

mint fogorvos a továbbiakban: **Fogorvos**

* Önkormányzat és Fogorvos a továbbiakban együttesen: Szerződő Felek – között az alulírott helyen és napon az alábbiak szerint.:

Szerződő Felek előzményként rögzítik, hogy közöttük az egészségügyi alapellátásról szóló 2015. évi CXXIII. törvény 5. § (1) bekezdés b) pontja szerinti fogorvosi alapellátás biztosítása érdekében 2013. február 28-án ellátási szerződés (a továbbiakban: eredeti szerződés) jött létre, amely 3 alkalommal került módosításra az alábbiak szerint:

Az Eredeti szerződést a képviselő testület 23/2014 (III.27.) számú határozata szerinti 2014. március 27. napján (Iktatószám: HIV/18-40/2014) (I. sz. módosítás); a 145/2015 (X.29.) számú határozata szerinti 2015. október 29. napján (Iktatószám: HIV/1335-25/2015) (II. sz. módosítás) valamint a 182/2015 (XII.17.) számú határozata szerinti 2015. december 17. napján (Iktatószám: HIV/121-5/2016) (III. sz. módosítás) módosította.

1. Szerződő Felek megállapodnak abban, hogy az Eredeti Szerződés II. 6. pontja szerinti szövegrész helyébe az alábbi szöveg lép:

„*A fogorvos köteles hetente a jelen szerződésben meghatározott óraszámban a rendelési időben a betegek részére rendelkezésre állni, melyet a jelen szerződésben székhelyeként megjelölt orvosi rendelőben orvosi rendeléssel tölt.*

*A fogorvos a jelen szerződésben foglalt ellátási kötelezettségét a jelen szerződésben székhelyeként megjelölt 8790 Zalaszentgrót, Dózsa György u. 15. szám alatti orvosi rendelőben rendelési idejében köteles teljesíteni.*

*A rendelés pontos ideje a következő:*

*Hétfő, Szerda, Péntek: 7.00-13.30 óráig,*

*Kedd, Csütörtök 12.00-17.00 óráig tart*.

*A rendelési idejét köteles a lakossággal a rendelőben jól láthatóan kifüggesztett tájékoztatóban közölni.”*

1. Szerződő Felek rögzítik, hogy az 1. pontban meghatározott Eredeti szerződés jelen módosítással nem érintett rendelkezései változatlan tartalommal hatályban maradnak. Az Eredeti szerződés és annak módosításai, valamint és jelen szerződés módosítás együtt értelmezendő, egymás elválaszthatatlan részeit képezik.

Szerződő Felek a jelen szerződésmódosításban foglaltakat elolvasták, értelmezték, és mint akaratukkal mindenben megegyezőt, jóváhagyólag aláírták.

Zalaszentgrót, 2024. ……hó…….. napján.

|  |  |
| --- | --- |
| …….……………………….............. | …….……………………….............. |
| **Zalaszentgrót Város Önkormányzata** | **Dr. Holló és Társa Egészségügyi Kkt.** |
| képviseletében **Baracskai József** | képviseletében **Dr. Holló Ágnes** |
| polgármester | Fogorvos |