Szám: 1-9/2024.

9. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2024. július 25-i rendes, nyilvános ülésére**

**Tárgy:** Zalaszentgrót 761/12 hrsz-ú „Garázs”önkormányzati ingatlan értékesítése

**Tisztelt Képviselő-testület!**

Zalaszentgrót belterület 761/12 hrsz-ú, természetben 8790 Zalaszentgrót, Katalin ltp garázssoron (4/80-ad részben) lévő 15,53 nm alapterületű garázs Zalaszentgrót Város Önkormányzatának tulajdonát képezi. Az ingatlan állapotán jól látható, hogy bár a tetőszerkezet megerősítésre került, további jelentős felújításra szorul.

Az ingatlan felújításának tervezése és költségvetési felmérése érdekében lefolytatott előzetes egyeztetések alapján elmondható, hogy minőségi felújítás a jelenlegi építőipari árak figyelembevételével hosszú távon nem térülne meg. Fentiek tudatában az ingatlan hasznosítása kapcsán fontos mérlegelni az ingatlan jelenlegi műszaki állapotát. Előzetes szakmai egyeztetések alapján a jelenlegi ingatlanárak ismeretében az önkormányzat számára meggondolandó az ingatlan értékesítése. Az eladásból származó bevétel a 2024 évi tervezett költségvetés bevételeit növelné

Fent leírtak alapján összességben a jelenlegi gazdasági folyamatok miatt önkormányzatunk számára az ingatlan értékesítése preferálható, szemben egy részleges felújítást követő hasznosítással szemben.

Zalaszentgrót 761/12 hrsz-ú, kivett garázs, udvar nyilvántartott ingatlan adatai

Az önkormányzat vagyonáról és a vagyongazdálkodás általános szabályairól szóló 22/2015. (XI. 27.) önkormányzati rendelet, vagyis hatályos vagyonrendeletünk 11. § (1) bekezdése alapján a tulajdonjog átruházására irányuló döntést megelőzően meg kell határozni a forgalmi értéket, amely – a 9. § (2) bekezdésének a) pontja alapján – történhet az önkormányzati ingatlanvagyon-kataszterben nyilvántartott becsült forgalmi érték vagy 6 hónapnál nem régebbi forgalmi értékbecslés alapján.

|  |  |  |
| --- | --- | --- |
| Megnevezés | Nyilvántartási érték vagyonkataszter szerint (Ft) | Forgalmi érték ingatlan-értékbecslés szerint (Ft) |
| Zalaszentgrót, 761/12 hrsz ingatlan | 55.000.-Ft. | 1.647.500 Ft, (kerekítve 1.650.000Ft) |

A táblázatban szerepel az ingatlan nyilvántartási értéke, a forgalmi érték ingatlan-értékbecslés szerint.

Önkormányzatunk az ingatlanban 4/80-ad tulajdoni hányaddal rendelkezik, így az értékesítési ár kialakításánál figyelembe kell venni az Önkormányzat tulajdonrészére eső területnagyságot, az ingatlan elhelyezkedését, megközelíthetőségét és a piaci viszonyokat.

Ezen tényezők együttes értékelésével a minimális értékesítési árat 2.000.000,-Ft. összegben javaslom meghatározni.

A fentiek alapján javaslom, hogy a szóban forgó ingatlannal kapcsolatos pályázat kiírás kerüljön meghirdetésre. Ezt követően a beérkezett pályázatok alapján versenytárgyalás keretében kerüljön értékesítésre az ingatlan.

A Gazdasági és Városfejlesztési Bizottság az előterjesztést a 2024. július 18-i ülésén megtárgyalta, ás a 45/2024. (VII. 28.) számú határozatával elfogadta és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést szíveskedjen megtárgyalni, majd az alábbi határozati javaslatot elfogadni:

**Határozati javaslat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgrót belterület 761/12 helyrajzi számon nyilvántartott, kivett garázs, udvar megnevezésű, természetben Zalaszentgrót, Katalin ltp garázssor alatt található ingatlanban szereplő 4/80-ad tulajdonrészét nyilvános pályázati eljárás lefolytatásával 2.000.000.-Ft minimális áron értékesíti.

A Képviselő-testület felhatalmazza a polgármestert a pályázati eljárás lefolytatására és eredményes pályázat esetén azt követően versenytárgyalás keretében értékesítési intézkedések megtételére.

A Képviselő-testület felhatalmazza a polgármestert az adás-vételi szerződés megkötésére.

Az adásvétellel kapcsolatos költségek a nyilvános pályázat eredménye szerint nyertes ajánlattevőt terhelik.

A pályázat meghirdetése a helyi újságban és a város honlapján történik.

Felkéri a jegyzőt, hogy a fenti ingatlan értékesítésével kapcsolatos feladatokat végezze el.

**Határidő:** a pályázati eredményhirdetésre 2024. augusztus 31.

**Felelős:** Baracskai József polgármester

**Zalaszentgrót**, 2024. július 22.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásnak megfelel.

|  |  |
| --- | --- |
|  | **Dr. Simon Beáta**  jegyző |